Džardžanas
Džardžanas (rus. Джарджан, Дярдян, jak. Дьардьаан) – upė Rusijoje, Jakutijoje; Lenos dešinysis intakas. Prasideda Orulgano kalnagūbrio vakariniame šlaite (Verchojansko kalnagūbrio dalis). Teka į vakarus, žemupyje į pietvakarius labai pelkėta Vidurio Jakutijos lyguma. Sudaro daugybę meandrų. Įteka į Leną 513 km nuo jos žiočių, ties Džardžano gyvenviete. Didžiausi intakai: Kendė, Džanchanas, Ulachan Tirechtiachas (kairieji). Upė būna užšalusi nuo spalio iki gegužės pabaigos.